Dôvodová správa 

I. Všeobecná časť

Podľa článku 153 Ústavy Slovenskej republiky na Slovenskú republiku prešli práva a povinnosti z medzinárodných zmlúv, ktorými bola Česká a Slovenská Federatívna Republika viazaná. Takouto zmluvou bola aj Zmluva medzi Československou socialistickou republikou a Rakúskou republikou o spoločných štátnych hraniciach podpísaná vo Viedni dňa 21. decembra 1973 (č. 95/1975 Zb.) (ďalej len „zmluva o štátnej hranici”). Zmluva o štátnej hranici určila priebeh štátnej hranice medzi novo vzniknutým subjektom medzinárodného práva Slovenskou republikou a Rakúskou republikou. Na Slovenskú republiku prešli aj záväzky súvisiace s udržiavaním, zameriavaním a dokumentovaním štátnej hranice a ďalšie súvisiace záväzky vyplývajúce zo zmluvy o štátnej hranici. 

Vzhľadom na to, že rakúska strana neuznala automatický proces sukcesie Slovenskej republiky do zmluvných dokumentov bývalej ČSFR, formou výmeny nót z 22. decembra 1993, resp. 14. januára 1994, ktoré nadobudli platnosť 1. januára 1995, bola okrem iných, potvrdená platnosť aj nasledujúcich medzinárodných zmlúv prezidentského charakteru:
a)	Dohoda medzi Československou republikou a Rakúskou republikou týkajúca sa vedenia československo-rakúskej hranice a niektorých súvisiacich otázkach z 10. marca 1921 v jej neskoršom znení,
b)	Zmluva medzi Československou republikou a Rakúskou republikou o úprave právnych pomerov na štátnej hranici opísanej v čl. 27 bod 6 Mierovej zmluvy medzi mocnosťami spojenými a Rakúskom, podpísanej v Saint Germain en Laye dňa 10. septembra 1919 (Hraničný štatút) z 12. decembra 1928 v jej neskoršom znení,
c)	Zmluva medzi Československou socialistickou republikou a Rakúskou republikou o spoločných štátnych hraniciach, podpísaná vo Viedni dňa 21. decembra 1973 (v súčasnosti platná zmluva, ktorou je určená aj slovensko-rakúska štátna hranica).

Zároveň bolo dohodnuté, že dňom nadobudnutia platnosti výmeny nót sa vo všetkých medzinárodných zmluvách, týkajúcich sa územia Slovenskej republiky a Rakúskej republiky miesto označenia „Československá republika”, „Československá socialistická republika”, „ČSSR”, „Česká a  Slovenská Federatívna Republika” alebo „ČSFR”, prípadne „československý” bude používať označenie „Slovenská republika” a „slovenský”.

Národná rada Slovenskej republiky so Zmluvou medzi Slovenskou republikou a Rakúskou republikou o sukcesii do dvojstranných medzištátnych zmlúv uzatvorených medzi bývalou Českou a Slovenskou federatívnou republikou (Československou socialistickou republikou, Československou republikou) a Rakúskou republikou (Ozn. MZV SR č. 369/2000 Z. z.) dojednanou výmenou nót podľa článku 86 písmeno d) Ústavy Slovenskej republiky vyslovila súhlas svojím uznesením č. 413 zo 17. marca 1994. 

V roku 1993 bola vládou Slovenskej republiky a vládou Rakúskej republiky na základe článku 35 a nasledujúcich zmluvy o štátnej hranici konštituovaná Stála slovensko-rakúska hraničná komisia (ďalej len „hraničná komisia”), ktorej úlohu je vykonávanie úloh a záväzkov zmluvných strán, ktoré im zo zmluvy o štátnej hranici vyplývajú. Prvé zasadanie hraničnej komisie sa uskutočnilo v  dňoch 24. až 27. mája 1994 v Bratislave.

Hraničná komisia už na prvých zasadaniach konštatovala, že hraničné dokumentárne dielo a hraničné dokumenty o úseku slovensko-rakúskej štátnej hranice, vzhľadom na obdobie ich vzniku a postupnú čiastkovú aktualizáciu sú značne zastarané (z rokov 1920 -1923 - severná časť suchej hranice, 1948 - 1950 - južná časť suchej hranice, 1969 - rieka Morava). Ďalej hraničná komisia konštatovala, že prevzaté očíslovanie spoločnej slovensko-rakúskej štátnej hranice podľa pôvodnej zmluvy o štátnej hranici a podľa platných hraničných dokumentov, ako zvyšok pôvodnej československo-rakúskej štátnej hranice – jej úseky XI a XII vrátane formy vyznačenia priebehu štátnej hranice je pre budúce obdobie nevhodné. 

Hraničná komisia ustanovenia zmluvy o štátnej hranici vo veci prekračovania štátnej hranice na účel plnenia zmluvných záväzkov na základe hraničných preukazov vidovaných pred ich vydaním druhou stranou (článok 43 zmluvy o štátnej hranici) a o oprávneniach držiteľov hraničných preukazov (článok 44 zmluvy o štátnej hranici) posúdila ako nezodpovedajúce zmeneným politickým a spoločenským pomerom vo vzťahu zmluvných štátov. 

Na základe uvedeného boli v roku 1996 začaté prípravné rokovania o novej zmluve o štátnej hranici, ktorá by nahradila v súčasnosti platnú zmluvu o štátnej hranici. Ďalej by riešila problematiku vyššie uvedených vzťahov, ako je nové číslovanie hraničných úsekov a súvisiace prečíslovanie hraničných znakov, neprehľadnosť hraničného dokumentárneho diela a hraničných dokumentov (z rokov 1921 až 1992) a ich zastarané spracovanie, ktoré si vyžaduje vyhotovenie nového hraničného dokumentárneho diela ako neoddeliteľnej prílohy novej zmluvy o štátnej hranici. 

Návrh na nové číslovanie hraničných úsekov vychádza z rozdelenia štátnej hranice na štyri hraničné úseky (I – hraničný vodný tok Morava, II – hraničný vodný tok Dunaj, III – severná časť suchej hranice, IV – južná časť suchej hranice). V tejto súvislosti bude potrebné zabezpečiť prečíslovanie hraničných znakov na celej štátnej hranici a vykonať výmenu nevyhovujúcich hraničných znakov.

Vzhľadom na to, že v súčasnosti platná zmluva o štátnej hranici určuje slovensko-rakúsku štátnu hranicu ako hraničné úseky XI a XII bývalej československo-rakúskej štátnej hranice, definuje formu a spôsob vyznačenia priebehu štátnej hranice a určuje obsah a formu hraničného dokumentárneho diela a hraničných dokumentov vrátane spôsobu a formy ich aktualizácie, je možné predpokladaný postup odlišný od ustanovení zmluvy o štátnej hranici, realizovať len na základe novej zmluvnej úpravy medzi zmluvnými štátmi. 

Rakúska strana neprijala návrh slovenskej strany, aby sa vyššie uvedené zmeny a vyhotovenie nového hraničného dokumentárneho diela realizovali na základe novej zmluvy o štátnej hranici a navrhla postupovať formou dohody o zmene súčasnej zmluvy o štátnej hranici formou výmeny nót, ktorá bude mať obmedzenú platnosť do doby nadobudnutia platnosti novej zmluvy o štátnej hranici.

V intenciách uvedeného bol v roku 1998 na úrovni hraničnej komisie pripravený návrh textu nevyhnutných zmien zmluvy o štátnej hranici formou výmeny nót. Následne bol návrh textu nót korešpondenčnou cestou v marci 1999 (rakúska strana) a v máji 1999 (slovenská strana) dopracovaný do súčasnej podoby. Rakúska strana po vnútroštátnom schválení príslušnými orgánmi Rakúskej republiky zaslala Slovenskej republike úvodnú nótu (verbálna nóta č. Zl.2.01.12.1/12/2001 z 18. decembra 2001), ktorou navrhla zmeniť niektoré časti zmluvy o štátnej hranici. 
Cieľom dohody o zmene zmluvy o štátnej hranici je zmeniť niektoré ustanovenia zmluvy o štátnej hranici tak, aby:
a)	rozdelila spoločnú štátnu hranicu na štyri hraničné úseky a tieto úseky definovala, 
b)	vytvorila medzinárodnoprávne podmienky na realizáciu prečíslovania hraničných úsekov a hraničných znakov,
c)	vytvorila medzinárodnoprávne podmienky na vyhotovenie nového hraničného dokumentárneho diela slovensko-rakúskej štátnej hranice, ktoré bude tvoriť neoddeliteľnú prílohu pripravovanej novej zmluvy o štátnej hranici,
d)	zjednodušila prekračovanie štátnej hranice v súvislosti s plnením záväzkov oboch strán vyplývajúcich z platnej zmluvy o štátnej hranici zrušením vidovania preukazov druhou stranou, zjednodušila  spôsob prekračovania štátnej hranice a preukazy na prekračovanie štátnej hranice upravila podľa platných zmien zmluvy o štátnej hranici,
e)	novo koncipovala vystavovanie preukazov na prekračovanie štátnej hranice a upresnila oprávnenia ich držiteľov,
f)	určila kompetenciu spoločného orgánu (hraničná komisia) na vykonanie nového označenia hraničných úsekov, hraničných znakov a na vyhotovenie nového hraničného dokumentárneho diela a súvisiacich zmluvných záväzkov.

Dopad na štátny rozpočet

Realizácia dohody o zmene zmluvy o štátnej hranici si vyžiada výdavky v rokoch 2005 až 2007 v celkovej predpokladanej výške približne 7 600 000.- Sk a to na komplexné zameranie a preskúšanie slovensko-rakúskej štátnej hranice, na vyhotovenie nového hraničného dokumentárneho diela, na prečíslovanie hraničných úsekov a hraničných znakov, na výmenu nevyhovujúcich hraničných znakov a na vyhotovenie tlačív nových preukazov na prekračovanie štátnej hranice. Z toho na komplexné zameranie a preskúšanie štátnej hranice predstavujú výdavky približne 7 000 000.- Sk, na prečíslovanie hraničných úsekov a hraničných znakov približne 550 000.- Sk. Na vyhotovenie tlačív preukazov na prekračovanie štátnej hranice približne 50 000.- Sk. V uvedených výdavkoch sú zahrnuté celkové predpokladané výdavky v slovenských cenových reláciách, pričom výdavky  zo štátneho rozpočtu Slovenskej republiky tvoria približne polovicu (cca 3 800 000.- Sk).  Podľa článku 19 zmluvy o štátnej hranici sa predpokladá rozdelenie vzájomne poskytnutých prác, výkonov a materiálov približne rovnakým podielom zmluvných strán a ich vyrovnanie sa predpokladá  v naturálnej forme.

Čerpanie výdavkov štátneho rozpočtu Slovenskej republiky bude vychádzať z dohodnutého harmonogramu súvisiacich prác. Predpokladá sa, že po nadobudnutí platnosti výmeny nót na náklady Slovenskej republiky budú v roku 2005 realizované práce súvisiace s prečíslovaním hraničných úsekov a hraničných znakov v teréne, vyhotovenie tlačív nových preukazov na prekračovanie štátnej hranice a zameranie hraničných znakov (cca 0,6 mil. Sk). V roku 2006 sa predpokladá uskutočniť letecké meračské snímkovanie ako podklad pre vyhotovenie nového hraničného dokumentárneho diela vo forme ortofotomáp (podiel nákladov slovenskej strany cca 1,8 mil. Sk). Následne v roku 2007 budú realizované práce na tvorbe samotného hraničného dokumentárneho diela (podiel nákladov slovenskej strany cca 1,4 mil. Sk), ktoré bude tvoriť neoddeliteľnú prílohu pripravovanej novej zmluvy o štátnej hranici.

Zabezpečenie plnenia

Kompetentným orgánom na účely plnenia záväzkov Slovenskej republiky, ktoré jej zo zmluvy o štátnej hranici a jej zmien vyplývajú je hraničná komisia a jej slovenská delegácia (zriadená vládou SR) a Ministerstvo vnútra Slovenskej republiky (§ 4 zák. č. 298/1999 Z. z. o správe štátnych hraníc), ktoré plní aj funkciu sekretariátu hraničnej komisie. 

	Výdavky štátneho rozpočtu na realizáciu záväzkov Slovenskej republiky podľa dohody o zmene zmluvy o štátnej hranici v rokoch 2005 až 2007 sú zabezpečené v limite výdavkov schválených pre kapitolu ministerstva vnútra uznesením vlády Slovenskej republiky č. 963 zo dňa 13. októbra 2004 k návrhu rozpočtu verejnej správy na roky 2005 až 2007. Realizácia záväzkov nevyžaduje výdavky verejných financií z iných rozpočtových kapitol štátnych orgánov a orgánov samosprávy.

Realizácia vyplývajúcich zmluvných záväzkov nemá nároky na rozpočty obcí, vyšších územných celkov a na ostatné orgány štátnej správy a miestnej samosprávy.

Prerokovanie návrhu dohody o zmene zmluvy o štátnej hranici formou výmeny nót na plenárnom zasadnutí Rady hospodárskej a sociálnej dohody Slovenskej republiky nie je potrebné.

Dohoda o zmene zmluvy o štátnej hranici formou výmeny výmeny nót je v súlade s:
a)	Viedenským dohovor o zmluvnom práve (15/1988 Zb.),
b)	Dohodou medzi Československou republikou a Rakúskou republikou o vedení československo-rakúskej hranice a niektorých  súvisiacich otázkach z 10. marca 1921,
c)	Zmluvou medzi Československou republikou a Rakúskou republikou o úprave právnych pomerov na štátnej hranici opísanej v čl. 27, bod 6 mierovej zmluvy medzi mocnosťami spojenými i združenými a Rakúskom, podpísanej v Saint Germain en Laye dňa 10. septembra 1919 (Hraničný štatút) z 12. decembra 1928.

	Navrhovaná dohoda o zmene zmluvy o štátnej hranici nevyžaduje právnu úpravu ďalších platných zákonov a všeobecne záväzných právnych predpisov, ktoré sú súčasťou právneho poriadku Slovenskej republiky. Taktiež nevyžadujú prijatie novej zákonnej úpravy doterajšieho spôsobu zabezpečovania a realizácie zmluvných záväzkov upravených zmluvou o štátnej hranici.

Na vykonávanie dohody o zmene zmluvy o štátnej hranici nie je potrebný zákon. Zmluva medzi Československou socialistickou republikou a Rakúskou republikou o spoločných štátnych hraniciach z 21. decembra 1973 je medzinárodnou zmluvou prezidentského typu a v tejto súvislosti sa v prípade schvaľovacieho procesu uzavretia dohody o jej zmene postupuje analogickým spôsobom ako pri vnútroštátnom schvaľovacom procese prezidentskej zmluvy podľa článku 7 ods. 4 Ústavy Slovenskej republiky (t. j. pred ratifikáciou prezidentom SR si dohoda vyžaduje súhlas Národnej rady SR).

Nadobudnutie platnosti

Dohoda o zmene zmluvy o štátnej hranici nadobudne platnosť prvým dňom druhého mesiaca po doručení odpovednej slovenskej diplomatickej nóty Veľvyslanectvu Rakúskej republiky v Bratislave.

II. Osobitná časť (pre návrh odpovednej slovenskej diplomatickej nóty, ktorou sa zmenia niektoré ustanovenia zmluvy o štátnej hranici)

K úvodnej časti:

Slovenská republika, ako jedna zo zmluvných strán platnej zmluvy o štátnej hranici potvrdzuje prijatie diplomatickej nóty Rakúskej republiky vo veci návrhu na uzavretie dohody o zmene zmluvy o štátnej hranici formou výmeny diplomatických nót.

K bodu 1:

Zmluvné štáty deklarujú dohodu o vyhotovení nového hraničného dokumentárneho diela spoločnej štátnej hranice, ktorým nahradia v súčasnosti platné hraničné dokumentárne dielo z rokov 1920 až 1923, aktualizované v ďalšom období do roka 2003. Štátna hranica medzi zmluvnými štátmi bude rozdelená na štyri hraničné úseky, ktoré sú v návrhu definované a ktoré sú zhodné so súčasnými hraničnými úsekmi XI a XII bývalej československo-rakúskej štátnej hranice definovaných v článku 4 zmluvy o štátnej hranici.

Vykonaním súvisiacich prác na prečíslovaní hraničných úsekov a hraničných znakov a vyhotovením nového hraničného dokumentárneho diela bude poverená Stála slovensko-rakúska hraničná komisia zriadená vládami oboch štátov podľa článku 35 a nasledujúcich zmluvy o štátnej hranici. 

K bodu 2:

Zmluvné štáty sa dohodli na zmene doterajších článkov 43 a 44 zmluvy o štátnej hranici. Ide o zmeny, ktoré si vyžiadali nové politické a spoločenské podmienky a novo upravené právne vzťahy medzi zmluvnými štátmi po predchádzajúcej zmene zmluvy o štátnej hranici. Ide najmä o upustenie od vidovania preukazov na prekračovanie štátnej hranice vydávaných osobám, ktoré sú poverené plnením úloh vyplývajúcich štátom zo zmluvy o štátnej hranici. Ďalej sa upravujú (zjednodušujú) práva a povinnosti držiteľov preukazov. 

K bodu 3:

V intenciách zmien článkov 43 a 44 zmluvy o štátnej hranici sa mení príloha 18 zmluvy o štátnej hranici obsahujúca vzor preukazov  na prekračovanie štátnej hranice.

K bodu 4:

Ide o prekluzívne obdobie pre platnosť doteraz vydaných preukazov na prekračovanie štátnej hranice a potvrdzuje sa doba platnosti v nich určená.

K bodu 5:

Ustanovenie o možnosti vypovedania tejto dohody o zmene zmluvy o štátnej hranici.

K bodu 6:  

Záverečné ustanovenie o ukončení platnosti dohody o zmene zmluvy o štátnej hranici. V prípade ukončenia platnosti zmluvy o štátnej hranici automaticky končí aj platnosť tejto dohody. 

K záverečnej časti:

Zmluvné štáty deklarujú, že túto dohodu o zmene zmluvy o štátnej hranici uzatvárajú formou výmeny nót. Slovenská republika oznamuje Rakúskej republike svoj súhlas s uzavretím dohody, ktorá nadobudne platnosť prvým dňom druhého mesiaca po uskutočnení výmeny nót, teda po doručení tejto slovenskej odpovednej nóty rakúskej strane.   

III. Záver

Predkladaný návrh Dohody medzi Slovenskou republikou a Rakúskou republikou o zmene zmluvy o štátnej hranici formou výmeny nót (slovenská nóta je odpovednou nótou na iniciačnú nótu rakúskej strany č. Zl.2.01.12.1/12/2001 zo dňa 18. decembra 2001) je v súlade s normami a zásadami medzinárodného práva, je v súlade so záväzkami Slovenskej republiky, ktoré jej vyplývajú z medzinárodných zmlúv, ktoré uzavrela a ktorými je viazaná. Taktiež je v súlade s právnym poriadkom Slovenskej republiky.